CSS แย้มครึ่งปีหลังโตเด่น “งานโทรคมนาคม-เทรดดิ้ง” หนุน ดันแบ็คล็อก 1.5 พันลบ.
CSS ฉายภาพธุรกิจครึ่งปีหลังโตเด่น รับปัจจัยบวก “งานโทรคมนาคม-เทรดดิ้ง” ซัพพอร์ต ดันแบ็คล็อกแน่นกว่า 1.5 พันลบ. พร้อมเดินหน้าลุยธุรกิจพลังงานทดแทนเต็มสปีด
CSS ฉายภาพธุรกิจครึ่งปีหลังโตเด่น รับปัจจัยบวก “งานโทรคมนาคม-เทรดดิ้ง” ซัพพอร์ต ดันแบ็คล็อกแน่นกว่า 1.5 พันลบ. พร้อมเดินหน้าลุยธุรกิจพลังงานทดแทนเต็มสปีด
16 มิ.ย. 2565

นายสมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยว่า ภาพรวมธุรกิจในครึ่งหลังปี 2565 น่าจะมีโอกาสเติบโตอย่างมีนัยสำคัญ จากธุรกิจเทรดดิ้ง และธุรกิจบริการติดตั้งระบบโทรคมนาคม เนื่องจากได้รับปัจจัยบวกจากการลงทุนในโครงสร้างพื้นฐานขนาดใหญ่ภายในประเทศ อาทิ โครงการรถไฟฟ้า โครงการรถไฟรางคู่ ซึ่งบริษัทฯ มีความพร้อมในการเข้าร่วมเข้าประมูลทุกโครงการ จึงถือเป็นสัญญาณที่ดีต่อบริษัทฯ ทำให้มีโอกาสได้งานใหม่ๆ เพิ่มมากขึ้น
ทั้งนี้การลงทุนในธุรกิจพลังงานทดแทน ยังเป็นตัวช่วยเสริมศักยภาพธุรกิจ เพิ่มขีดความสามารถในการแข่งขัน และทำให้รายได้และกำไรเติบโตมากขึ้น ซึ่งบริษัทฯ ยังคงเดินหน้าขยายธุรกิจพลังงานทดแทนอย่างต่อเนื่อง เพราะเชื่อว่าจะเป็นธุรกิจที่สามารถสร้างรายได้อย่างสม่ำเสมอ และมีความมั่นคงในระยะยาว
อย่างไรก็ดีบริษัทฯ มั่นใจในปี 2565 จะเติบโตอย่างต่อเนื่องจากปีก่อน ผลจากการทยอยรับรู้รายได้จากงานในมือ (Backlog) ที่ปัจจุบันมีอยู่ประมาณ 1,500 ล้านบาท ซึ่งส่วนใหญ่เป็นงานที่มาจากธุรกิจโทรคมนาคม และธุรกิจเทรดดิ้ง
“ธุรกิจเทรดดิ้ง ยังคงเป็นธุรกิจหลักที่จะสร้างรายได้เข้ามาอย่างต่อเนื่อง และน่าจะเติบโตอย่างมีนัยสำคัญมากเมื่อเทียบกับปีที่ผ่านมา เนื่องจากปีนี้ภาครัฐมีการลงทุนด้านโครงการต่างๆมากขึ้น ทำให้บริษัทฯ ได้รับอานิสงส์ตามไปด้วย จากการสั่งซื้อสินค้าที่เกี่ยวเนื่องกับสายไฟฟ้าและอุปกรณ์อื่นๆ ขณะที่ธุรกิจโทรคมนาคมยังมีแนวโน้มอยู่ในทิศทางที่ดีขณะที่ธุรกิจพลังงานทดแทนถือเป็นรายได้เสริมที่เข้ามาช่วยซัพพอร์ตให้ผลการดำเนินงานเติบโตอย่างแข็งแกร่งมากขึ้น” นายสมพงษ์ กล่าว